ส่วนที่ 1

ข้อมูลสรุป (executive summary)

บริษัท แอปโซลูท อิมแพค จำกัด (มหาชน) (“บริษัท” หรือ “AIM”) ก่อตั้งขึ้นโดยนายปริน
ชนันทรานนท์ ในเดือนสิงหาคม 2548 ด้วยทุนจดทะเบียนเริ่มต้น 50 ล้านบาท
เพื่อประกอบธุรกิจให้บริการและผลิตสื่อโฆษณาภายในอาคาร (In-store Media)
โดยเริ่มต้นจากการเป็นผู้ให้บริการสื่อโฆษณารายแรกในประเทศไทยที่ให้บริการสื่อผ่านทางจอภาพ 3
มิติ ซึ่งมีการติดตั้งครั้งแรก ณ ศูนย์การค้าสยามพารากอน ทั้งนี้ ในระยะเวลาที่ผ่านมา
บริษัทมีการเพิ่มทุนจดทะเบียนชำระแล้วมาโดยตลอด โดยเพิ่มทุนเป็นจำนวน 100
ล้านบาทในเดือนตุลาคม 2548 จำนวน 150 ล้านบาทในเดือนมีนาคม 2550 จำนวน 200
ล้านบาทในเดือนกุมภาพันธ์ 2551 และจำนวน 280 ล้านบาทในเดือนกุมภาพันธ์ 2552
เพื่อรองรับการขยายธุรกิจให้บริการสื่อโฆษณาของบริษัทที่เติบโตอย่างต่อเนื่อง

ในเดือนกรกฎาคม 2550 โครงสร้างการถือหุ้นของบริษัทมีการเปลี่ยนแปลง เนื่องจากบริษัท
อาดามัส อินคอร์ปอเรชั่น จำกัด (มหาชน) (“อาดามัส”) ได้เข้าซื้อหุ้นของบริษัท
คิดเป็นสัดส่วนร้อยละ 99.99 ของทุนจดทะเบียนและเรียกชำระแล้วจำนวน 150 ล้านบาท
จากกลุ่มผู้ถือหุ้นเดิมของบริษัท ทำให้บริษัทมีสถานะเป็นบริษัทย่อยของอาดามัส โดย
อาดามัสมีการส่งตัวแทนเข้ามาเป็นกรรมการของบริษัท
และมอบอำนาจบริหารและการจัดการภายในบริษัทให้แก่ผู้บริหารชุดเดิมดำเนินการต่อไป
และในเดือนกุมภาพันธ์ 2551 บริษัทได้เพิ่มทุนจดทะเบียนและชำระแล้วเป็น 200 ล้านบาท
และอาดามัสในฐานะผู้ถือหุ้นใหญ่ของบริษัทได้สละสิทธิในการจองซื้อหุ้นเพิ่มทุนดังกล่าว
บริษัทจึงได้ขายหุ้นเพิ่มทุนให้แก่นักลงทุน 2 ราย ได้แก่ นางพิชชุดา ชาน และนางเคอิโกะ
อิศรเสนา ทำให้หลังจากการเพิ่มทุนในครั้งนี้ อาดามัสถือหุ้นในบริษัทคิดเป็นสัดส่วนร้อยละ 75
ของทุนชำระแล้ว 200 ล้านบาทต่อมาในเดือน กุมภาพันธ์ 2552
บริษัทได้มีการเสนอขายหุ้นต่อประชาชน ทำให้ทุนจดทะเบียนเป็น 280 ล้านบาท
และได้เข้าจดทะเบียนในตลาดหลักทรัพย์ เอ็ม เอ ไอ เมื่อวันที่ 19 กุมภาพันธ์ 2552

ปัจจุบัน บริษัทมีการขยายธุรกิจบริการสื่อออกไปหลากหลายรูปแบบ ซึ่งได้แก่
การให้บริการสื่อโฆษณาภายในอาคารด้วยระบบดิจิตอลผ่านทางจอภาพ 2 มิติ และจอภาพ 3 มิติ
โดยมีจำนวนจุดติดตั้งจอภาพเพื่อเผยแพร่สื่อโฆษณาทั้งหมดประมาณ 903 จอภาพ
และธุรกิจให้บริการสื่อโฆษณาภายในอาคารที่ไม่ใช่ระบบดิจิตอล(Non-Digital Media) เช่น
ป้ายโฆษณาแบบฉลาก (Shelf Label) ป้ายโฆษณาแบบอุโมงค์ (Tunnel Media) และ
สติ๊กเกอร์บริเวณส่วนต่างๆ ของอาคาร (Wrap) เป็นต้น
โดยบริษัทได้ให้บริการสื่อโฆษณาในลักษณะต่างๆ ดังกล่าว ผ่านศูนย์การค้า
และซุปเปอร์มาร์เก็ตชั้นนำ ในกรุงเทพฯ และมีแผนที่จะดำเนินการติดตั้งจอภาพเพิ่มเติมใน บิ๊กซี
ซูเปอร์เซ็นเตอร์ ที่มีสาขาทั่วประเทศไทย นอกจากนี้
บริษัทยังได้ขยายเครือข่ายของสื่อโฆษณาผ่านโครงการ uNetwork
ของสำนักงานคณะกรรมการอุดมศึกษา โดยได้เริ่มต้นทำสัญญากับมหาวิทยาลัยชั้นนำในกรุงเทพฯ
เพื่อเป็นผู้ให้บริการ ข่าวสาร กิจกรรมต่างๆ ของมหาวิทยาลัย ผ่านโครงข่ายจอภาพของบริษัท
ซึ่งได้เริ่มดำเนินการโครงการดังกล่าวในเฟสแรกในเชิงพาณิชย์ ในช่วงไตรมาสที่ 3 ปี 2551
ซึ่งจะช่วยทำให้บริษัทสามารถกระจายสื่อโฆษณาเพื่อเจาะกลุ่มของผู้บริโภคในระดับอุดมศึกษาแบบเฉพาะเจาะจงได้
นอกจากนี้ บริษัทยังได้ขยายขอบเขตของการให้บริการสื่อโฆษณาในศูนย์การค้าของกลุ่มเซ็นทรัล
ผ่านการลงทุนร่วมกับบริษัท เอส เอฟ จี จำกัด (มหาชน) ในบริษัท เซ็นทรัล ดิจิตอล มีเดีย จำกัด
(“บริษัทร่วม”) โดยบริษัทและบริษัท เอส เอฟ จี จำกัด (มหาชน)
ถือหุ้นในบริษัทดังกล่าวในสัดส่วนร้อยละ 40 และร้อยละ 60 ของทุนชำระแล้ว 5 ล้านบาท
ตามลำดับ
ซึ่งจะช่วยทำให้กลุ่มบริษัทมีเครือข่ายสื่อภายในอาคารครอบคลุมพื้นที่ภายในห้างมากที่สุดในประเทศ

บริษัทมีปัจจัยความเสี่ยงซึ่งผู้ลงทุนสามารถศึกษาได้จาก ส่วนที่ 2 หัวข้อ 1 ปัจจัยความเสี่ยง

การวิเคราะห์ฐานะการเงินและผลการดำเนินงานของบริษัท (หน่วย: พันบาท)

[]

บริษัทมีรายได้รวมเท่ากับ 8.44 ล้านบาทในปี 2548 และปรับเพิ่มขึ้นเป็น 67.82 ล้านบาท และ
135.76 ล้านบาท ในปี 2549 และ 2550 ตามลำดับ หรือคิดเป็นอัตราเพิ่มขึ้นประมาณร้อยละ
167.83 (เมื่อปรับรายได้รวมของปี 2548 เป็นรายได้ต่อปีเพื่อการเปรียบเทียบ) และร้อยละ
100.16 ตามลำดับ ใน ปี 2551 บริษัทมีรายได้รวมเท่ากับ 220.33 ล้านบาท เพิ่มขึ้นจากปี 2550
ประมาณ 84.57 ล้านบาท หรือคิดเป็นอัตราเพิ่มขึ้นร้อยละ 62.29
โดยสาเหตุหลักของการเพิ่มขึ้นของรายได้ในปี 2549-2551
มาจากการขยายขอบเขตการดำเนินธุรกิจโดยให้บริการขายสื่อโฆษณา 2 มิติ
และการขายสื่อโฆษณารูปแบบใหม่ (Innovative Media) ที่ไม่ใช่ระบบดิจิตอล ซึ่งได้แก่
สื่อโฆษณา ณ จุดขาย (Shelf Media) และสื่อโฆษณาภายในอาคาร (Mall Wrap)

รายได้ที่เพิ่มสูงขึ้นดังกล่าว ส่งผลให้บริษัทมีกำไรขั้นต้นและกำไรสุทธิเติบโตขึ้น อย่างไรก็ตาม
เมื่อพิจารณาอัตรากำไรขั้นต้น จะพบว่า บริษัทมีอัตรากำไรขั้นต้นเท่ากับร้อยละ 44.42 ร้อยละ
27.86 ร้อยละ 48.31 และร้อยละ 50.49 ในปี 2548 – 2551 ตามลำดับ ทั้งนี้
สาเหตุหลักที่ทำให้อัตรากำไรขั้นต้นในปี 2549 ลดลงเนื่องจากในปี 2548
บริษัทไม่มีค่าใช้จ่ายเกี่ยวกับค่าตอบแทนที่แบ่งตามสัดส่วนรายได้ให้กับห้างสรรพสินค้าที่ติดตั้งอุปกรณ์จอภาพ
เพราะได้จ่ายค่าตอบแทนในรูปของส่วนแบ่งเวลาโฆษณาแทน ทำให้มีต้นทุนการให้บริการต่ำ
อย่างไรก็ตาม จากการขยายขอบเขตของการให้บริการ
และการควบคุมและบริหารต้นทุนการให้บริการให้มีประสิทธิภาพเพิ่มมากขึ้น
ทำให้บริษัทมีอัตรากำไรขั้นต้นเพิ่มสูงขึ้นในปี 2550 และ ปี 2551

บริษัทมีผลขาดทุนสุทธิในปี 2548 จำนวน 11.67 ล้านบาท หรือคิดเป็นอัตราขาดทุนสุทธิร้อยละ
-138.31 เนื่องจากบริษัทมีผลการดำเนินงานเพียง 4 เดือนในปี 2548
(บริษัทจัดตั้งในปลายเดือนสิงหาคม 2548) ทำให้ไม่สามารถครอบคลุมค่าใช้จ่ายคงที่ ซึ่งได้แก่
ค่าเสื่อมราคาของอุปกรณ์ ค่าตัดจำหน่ายของโปรแกรมคอมพิวเตอร์ และค่าใช้จ่ายเกี่ยวกับพนักงาน
นอกจากนี้ ในปี 2548
บริษัทยังมีค่าใช้จ่ายเกี่ยวกับค่าปรึกษาทางเทคนิคเกี่ยวกับการติดตั้งเทคโนโลยี 3 มิติ
และค่าใช้จ่ายที่เกี่ยวข้องในการจัดตั้งบริษัท ซึ่งเป็นค่าใช้จ่ายที่เกิดขึ้นครั้งเดียวในปี 2548
ในขณะที่ในปี 2549 – 2550 บริษัทมีกำไรสุทธิ จำนวน 4.84 ล้านบาท และ 23.37 ล้านบาท
ตามลำดับ หรือคิดเป็นอัตรากำไรสุทธิร้อยละ 7.13 และร้อยละ 17.21 ตามลำดับ
ซึ่งกำไรที่เพิ่มขึ้นเป็นผลมาจากรายได้ที่เพิ่มขึ้น
และการบริหารต้นทุนการให้บริการและค่าใช้จ่ายในการขายและบริหารตามที่กล่าวข้างต้นเป็นสำคัญ
อย่างไรก็ตาม หากไม่นำรายการพิเศษ ซึ่งได้แก่
ส่วนลดรับจากการชำระหนี้ก่อนกำหนดและกำไรจากการขายและเช่าจอภาพกลับคืนมารวมคำนวณ
บริษัทจะมียอดขาดทุน 2.16 ล้านบาทในปี 2549 และมีกำไรลดลงเหลือ 10.94 ล้านบาท ในปี
2550 หรือคิดเป็นอัตราขาดทุนร้อยละ 3.18 และอัตรากำไรร้อยละ 8.06 ตามลำดับ สำหรับในปี
2551 บริษัทมีกำไรสุทธิจำนวน 49.45 ล้านบาท หรือคิดเป็นอัตรากำไรสุทธิร้อยละ 22.45
และหากไม่นำกำไรจากการขายและเช่าจอภาพกลับคืนมารวมคำนวณ บริษัทจะมีกำไรลดลงเหลือ
46.94 ล้านบาท หรือคิดเป็นอัตรากำไรร้อยละ 21.31
สาเหตุที่บริษัทมีกำไรเพิ่มขึ้นอย่างมากเมื่อเทียบกับปีก่อน
เนื่องจากบริษัทมีรายได้จากการให้บริการสื่อโฆษณาเพิ่มขึ้นประมาณร้อยละ 46.53 
อีกทั้งมีรายได้จากการออกแบบจัดสร้างภาพและภาพยนตร์โฆษณาเพิ่มขึ้นประมาณร้อยละ 1,392.20
ซึ่งเป็นรายได้ที่ได้รับยกเว้นภาษีเงินได้นิติบุคคล

ในปี 2549 บริษัทได้รับสิทธิประโยชน์จากคณะกรรมการส่งเสริมการลงทุน
โดยได้รับยกเว้นภาษีเงินได้นิติบุคคลเป็นเวลา 8 ปี สำหรับธุรกิจซอฟต์แวร์ประเภท Digital
Content ซึ่งได้แก่ การสร้างและผลิตสื่อโฆษณา 3 มิติ และค่าเผยแพร่สื่อโฆษณา 3 มิติ โดยในปี
2549 – 2551 บริษัทมีรายได้จากธุรกิจที่ได้รับการส่งเสริมการลงทุน เท่ากับ 4.36 ล้านบาท
14.14 ล้านบาท และ 53.86 ล้านบาท ตามลำดับ
และมีกำไรสุทธิจากธุรกิจที่ได้รับการส่งเสริมการลงทุน เท่ากับ -0.16 ล้านบาท 11.80 ล้านบาท
และ 46.13 ล้านบาท ตามลำดับ

นอกจากนี้ ตามที่บริษัทได้เข้าลงทุนโดยถือหุ้นร้อยละ 40 ของทุนชำระแล้วของบริษัท เซ็นทรัล
ดิจิตอล มีเดีย จำกัดในเดือนกันยายน 2551 ทำให้บริษัท เซ็นทรัล ดิจิตอล มีเดีย จำกัด
มีฐานะเป็นบริษัทร่วมของบริษัท ดังนั้น ในปี 2551
บริษัทจึงได้จัดทำงบการเงินซึ่งแสดงเงินลงทุนตามวิธีส่วนได้เสีย
โดยได้รับรู้ส่วนแบ่งขาดทุนจากเงินลงทุนในบริษัทร่วม จำนวน 0.02 ล้านบาท
ทำให้กำไรสุทธิตามวิธีส่วนได้เสียมีจำนวนลดลงเล็กน้อยเหลือเท่ากับ 49.44 ล้านบาท
หรือคิดเป็นอัตรากำไรสุทธิร้อยละ 22.44

Top of Form

สินทรัพย์รวมของบริษัท ณ วันที่ 31 ธันวาคม 2548 – 2551 มีจำนวน 190.64 ล้านบาท 184.40
ล้านบาท 238.68 ล้านบาท และ 314.49 ล้านบาท ตามลำดับ
ซึ่งเป็นการเพิ่มขึ้นตามการขยายตัวของธุรกิจของบริษัท ทั้งนี้ ในเดือนสิงหาคม 2550
บริษัทได้เข้าลงทุนในบริษัท อิเมจิแมกซ์ จำกัด จำนวน 8 ล้านบาท
ซึ่งคิดเป็นสัดส่วนการลงทุนร้อยละ 7 ของทุนชำระแล้ว 108 ล้านบาท
ซึ่งบริษัทคาดว่าการลงทุนดังกล่าวจะช่วยส่งเสริมและเกื้อหนุนธุรกิจปัจจุบันของบริษัท อย่างไรก็ตาม
เมื่อพิจารณาจากงบการเงินประจำปี 2550 ที่ตรวจสอบแล้วล่าสุดของบริษัท อิเมจิแมกซ์ จำกัด
พบว่า ราคาตามบัญชีของหุ้นที่ได้ลงทุนมีมูลค่าต่ำกว่าราคาทุนของเงินลงทุนเป็นจำนวน 7.48
ล้านบาท อย่างไรก็ตาม บริษัทยังไม่ได้ตั้งค่าเผื่อการลดมูลค่าเงินลงทุนดังกล่าว
เนื่องจากฝ่ายบริหารเชื่อว่า ผลการดำเนินงานของบริษัทดังกล่าวจะดีขึ้นในอนาคต นอกจากนี้
ในเดือนกันยายน 2551 บริษัทได้เข้าลงทุนในบริษัท เซ็นทรัล ดิจิตอล มีเดีย จำกัด (“บริษัทร่วม”)
จำนวน 2 ล้านบาท ซึ่งคิดเป็นสัดส่วนการลงทุนร้อยละ 40 ของทุนชำระแล้ว 5 ล้านบาท
โดยบริษัทร่วมจะรับโอนสิทธิสำหรับการประกอบธุรกิจให้บริการสื่อโฆษณา 2
มิติในศูนย์การค้าของกลุ่มเซ็นทรัล ทั้งหมด 11 สาขา
โดยหากพิจารณาสินทรัพย์รวมในงบการเงินซึ่งแสดงเงินลงทุนตามวิธีส่วนได้เสีย จะพบว่า ในปี
2551 บริษัทมีสินทรัพย์รวมลดลงเล็กน้อยเท่ากับ 314.47 ล้านบาท
เนื่องจากต้องรับรู้ส่วนแบ่งขาดทุนจากเงินลงทุนในบริษัทร่วม จำวน 0.02 ล้านบาท
ทำให้มูลค่าเงินลงทุนในบริษัทร่วมลดลงจาก 2.00 ล้านบาท เหลือ 1.98 ล้านบาท

ณ วันที่ 31 ธันวาคม 2550 บริษัทมีหนี้สินรวม 72.15 ล้านบาท ลดลงร้อยละ 13.06
เมื่อเทียบกับปี 2549 โดยแบ่งเป็นหนี้สินหมุนเวียน และหนี้สินไม่หมุนเวียน จำนวน 67.85 ล้านบาท
และ 4.30 ล้านบาท หรือคิดเป็นร้อยละ 28.43 และร้อยละ 1.80 ของสินทรัพย์รวม ตามลำดับ
ในขณะที่ ณ วันที่ 31 ธันวาคม 2551 บริษัทมีหนี้สินรวม 48.51ล้านบาท ลดลงร้อยละ 32.77
เมื่อเทียบกับวันสิ้นปี 2550 โดยหนี้สินหมุนเวียนมีจำนวน 26.28 ล้านบาท
ซึ่งประกอบด้วยหนี้สินภายใต้สัญญาเช่าซื้อส่วนที่ครบกำหนดชำระภายใน 1 ปี จำนวน 13.70
ล้านบาท และเจ้าหนี้การค้า จำนวน 7.84 ล้านบาท เป็นหลัก ส่วนหนี้สินไม่หมุนเวียนมีจำนวน
22.23 ล้านบาท ซึ่งประกอบด้วยหนี้สินภายใต้สัญญาเช่าซื้อทั้งจำนวน
โดยเป็นหนี้สินที่เกิดขึ้นจากการเช่าซื้ออุปกรณ์จอภาพและคอมพิวเตอร์เพิ่มเติมในช่วงไตรมาสที่ 4 ปี
2551 นอกจากนี้ ในงบการเงิน ณ วันที่ 31 ธันวาคม 2551 ได้เปิดเผยว่า
บริษัทมีภาระผูกพันที่สำคัญ ได้แก่
ค่าบริการตามสัญญาเช่าพื้นที่เพื่อใช้ในการดำเนินธุรกิจให้บริการโฆษณา ในระยะเวลา 10 ปี
เป็นจำนวนรวม 48.89 ล้านบาท

สำหรับส่วนของผู้ถือหุ้น
บริษัทมีส่วนของผู้ถือหุ้นเพิ่มขึ้นมาโดยตลอดตั้งแต่จดทะเบียนจัดตั้งบริษัทในเดือนสิงหาคม 2548
โดยมีส่วนของผู้ถือหุ้นเท่ากับ จาก 88.33 ล้านบาทในปี 2548 เพิ่มขึ้นเป็น 101.41 ล้านบาทในปี
2549 166.53 ล้านบาทในปี 2550 และ 265.98 ล้านบาทใน ปี  2551
โดยมีสาเหตุหลักเนื่องมาจากการเพิ่มทุนชำระแล้วอย่างต่อเนื่องจาก 100 ล้านบาทในเดือนตุลาคม
2548 เป็น 150 ล้านบาทในเดือนมีนาคม 2550 และ 200 ล้านบาทในเดือนกุมภาพันธ์ 2551
รวมทั้งการเพิ่มขึ้นของรายได้อย่างต่อเนื่อง
และความสามารถในการทำกำไรของบริษัทตามที่กล่าวข้างต้น ทั้งนี้
หากพิจารณางบการเงินซึ่งแสดงเงินลงทุนตามวิธีส่วนได้เสีย ส่วนของผู้ถือหุ้นในปี 2551
จะมีจำนวนลดลงเล็กน้อยเหลือ 265.97 ล้านบาท
เนื่องจากต้องรับรู้ส่วนแบ่งผลขาดทุนจากการลงทุนในบริษัทร่วม

อัตราส่วนหนี้สินต่อส่วนของผู้ถือหุ้นในปี 2550 และปี 2551 เท่ากับ 0.43 เท่า และ 0.18 เท่า
ตามลำดับ ซึ่งเป็นอัตราส่วนที่อยู่ในระดับต่ำมากเมื่อเทียบกับอุตสาหกรรมอื่นทั่วไป เนื่องจากที่ผ่านมา
บริษัทขยายขอบเขตการดำเนินธุรกิจโดยใช้วิธีเพิ่มทุนและใช้เงินทุนหมุนเวียนจากบริษัทเป็นหลัก 

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

Bottom of Form